Steur die bonde hulle aan kritiek? | Oranje Vrystaat
Die ondersteuners in die Kaap is briesend oor die hoë prys van die kaartjies vir die toets in die Rugbykampioenskap teen die All Blacks op 7 Oktober op Nuweland, want dis duidelik dat die unie wil skep terwyl hy kan, en basta met die kritiek.
Die Westelike Provinsie-rugbyunie het verlede week aangekondig dat die toetskaartjiepryse tussen R950 en R450 vir sitplekke en R150 vir staanplekke sal wissel.
Ja, Nuweland het laas in 2008 'n toets teen die All Blacks aangebied, en nou gaan die unie munt daaruit slaan.
Toe die All Blacks verlede jaar in Durban teen die Springbokke gespeel het, was die duurste toetskaartjie R650.
Die pryse van kaartjies vir die komende toets in Bloemfontein teen die Wallabies wissel tussen R300 en R500, en die pryse van kaartjies in die onlangse toets in die Baai teen die Argentynse Poemas het tussen R75 en R500 beloop.
Maar wees maar verseker dat Nuweland vol gepak sal wees, oor die aantrekkingskrag van die All Blacks en die oplewing van Springbokrugby.
Hoekom word die pryse so gelaai? Omdat die unies om 'n verskeidenheid redes noustrop trek, oor die kwynende toeskouersgetalle in die onlangse Superrugbyreeks en nou ook die Curriebekerreeks.
Die WP speel Saterdag teen die uitgedunde Vrystaatse Cheetahs, en kaartjiepryse wissel tussen R60 en R100 vir sitplekke. Dis vir 'n kragmeting teen 'n bond se amperse derde span, omdat sy beste spelers in die Pro14-reeks speel. Die wedstryd begin ook om 15:00, en oorvleuel byna met die Bokke se toets in Perth teen die Wallabies.
Nuweland, net soos al die ander stadions, se toeskouergetalle kwyn ook.
Slegs 2 792 toeskouers het die kragmeting teen die Pumas bygewoon, 9 873 teen die Blou Bulle, 9381 teen die Goue Leeus en 12 522 teen die Sharks.
Dis die beste van al die bonde, maar steeds nie genoeg om die wolwe van die voordeur af weg te hou nie.